
REPUBLIKA HRVATSKA
TRGOVAČKI SUD U ZAGREBU                                                                
Zagreb, Amruševa 2/II

            40. St-1298/2019


U   I M E   R E P U B L I K E   H R V A T S K E 
R J E Š E NJ E

TRGOVAČKI SUD U ZAGREBU, po sucu  tog suda Anti Galiću, kao sucu pojedincu, postupajući po prijedlogu dužnika kao predlagatelja, u predstečajnom postupku nad KAIROS AGRO d.o.o., Lijevi Dubrovčak (Grad Ivanić-Grad), Braće Radića 26. OIB 45653270770, dana 11.lipnja 2019. 

r i j e š i o   j e


Odbija se kao neosnovan prijedlog dužnika kao predlagatelja KAIROS AGRO d.o.o., Lijevi Dubrovčak (Grad Ivanić-Grad), Braće Radića 26. OIB 45653270770 od 4.lipnja 2019. za otvaranje predstečajnog postupka 


Obrazloženje


	Uvodno naznačeni dužnik podnio je ovom sudu dana 4.lipnja 2019.,  temeljem  odredbe članka 25. stavak 1. Stečajnog zakona („Narodne novine“ broj 71/2015 i 104/17, dalje: SZ), prijedlog za otvaranje predstečajnog postupka. U prijedlogu u bitnome navodi kako kod dužnika postoji predstečajni razlog prijeteće nesposobnosti za plaćanje jer je  račun dužnika blokiran od 5.travnja 2019. 
Prijedlogu ne prileži Potvrda Financijske agencije o blokadi računa.

Sud je putem e-blokade od Financijske agencije  pribavio očevidnik neizvršenih osnova za plaćanje na računu dužnika na dan 11.lipnja 2019.
Prema pribavljenom očevidniku račun dužnika je u neprekidnoj blokadi od 30.svibnja 2018., a iznos blokade računa je 204.642,67 kn.
 
Predstečajni postupak može se otvoriti ako sud utvrdi postojanje prijeteće nesposobnosti za plaćanje (članak 4. stavak 1. SZ-a). Odredbom članka 4. stavak 2. podstavak 1. SZ-a propisana je presumpcija predstečajnog razloga prijeteće nesposobnosti za plaćanje. Prema toj odredbi predstečajni razlog prijeteće nesposbnost za plaćanje postoji ako u trenutku podnošenja prijedloga (za otvaranje predstečajnog postupka) nisu nastale okolnosti zbog kojih se smatra da je dužnik postao trajnije nesposoban za plaćanje.
Dakle, postojanje stečajnog razloga nesposobnosti za plaćanje isključuje postojanje predstečajnog razlog prijeteće nesposobnosti za plaćanje. 
 
Prema odredbi članka  6. stavak  2. SZ-a smatra se da je dužnik  nesposoban za plaćanje ako u Očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa. 

Iz očevidnika neizvršenih osnova za plaćanje proizlazi da je račun dužnika blokiran počam od 30.svibnja 2018., neprekidno, dakle, računajući do dana podnošenja prijedloga za otvaranje predstečajnog postupka (4.lipnja 2019.) u razdoblju dužem od 60 dana, odnosno, nedvojbeno je da na dan podnošenja prijedloga za otvaranje predstečanog postupka, kod dužnika egzistira stečajni razlog nesposbnosti za plaćanje iz članka članka 6. stavak 2. SZ-a. 

Kako je dakle sud kod dužnika nedvojbenim utvrdio postojanje stečajnog razloga nesposobnosti za plaćanje, koji stečajni razlog isključuje postojanje predstečanog razloga nesposobnosti za plaćanje, valjalo je kao neosnovan odbiti prijedlog dužnika od 4.lipnja 2019. za otvaranje predstečajnog postupka. 

U Zagrebu 11.lipnja 2016.
SUDAC:
       Ante Galić
POUKA O PRAVNOM LIJEKU:
Protiv ovog rješenja, nezadovoljna stranka može uložiti žalbu Visokom trgovačkom sudu Republike Hrvatske u roku od 8 dana po primitku rješenja, a ulaže se putem ovog Suda u 2 primjerka.

Za točnost otpravka- ovlašteni službenik:
                                                                                                                       Valentina Považanj

